དེ་ནས་ལེ་དབར་ལྔ་ཙམ་གྱི་ས་ན་དཔལ་སྤུངས་དགོན་པ་ཡོད་ཅིང་དེ་ནི་བོད་གངས་ཅན་ལྗོངས་འདིར་རྒྱལ་བ་བཀའ་བརྒྱུད་པའི་གདན་ས་གཙོ་བོ་གོང་འོག་བར་གསུམ་ཞེས་པའི་ཡ་གྱལ་གཅིག་རེད།དེ་ལ་བཀའ་བརྒྱུད་པའི་ཐུན་མོང་མ་ཡིན་པའི་ཆོས་དང་རིག་གནས།རྟེན་གསུམ།སྤར་ཤིང་སོགས་དང་།བོད་ལྗོངས་ཡོངས་ལ་ཤིན་ཏུ་དཀོན་པའི་གསང་སྔགས་ནཱ་རོ་ཆོས་དྲུག་གི་བསྙེན་སྒྲུབ་ལོ་གསུམ་ཟླ་གསུམ་གཅད་རྒྱ་བཞུགས་ཡུལ་གྱི་སྒྲུབ་ཁང་གོང་འོག་གཉིས་ཡོད།ལོ་ལྟར་བོད་ཀྱི་ལོ་སར་སྐབས་སུ་རྩ་རླུང་འཕྲུལ་འཁོར་ལ་སྦྱོང་བརྡ་མཐར་ཕྱིན་པར་སོང་པའི་སྒྲུབ་བླ་རྣམས་མི་ལ་རས་པའི་རྣམ་ཐར་ལྟར་རས་རྐྱང་ཁོ་ནའི་གོས་ཀྱིས་མཚན་ཐུན་གཅིག་གི་གྲང་ལྷག་བརྒལ་ནས་ཞོགས་པ་གཏུམ་མོའི་མེ་དྲོད་ཀྱི་ནུས་པ་ཁྲོམ་སྟོན་ཆེད་དུ་རས་པ་རྣམས་ཁྲོམ་བསྐོར་ཕེབས་པའི་ལྟད་མོ་ཡོད།།